Martin Henriksen (DF), 2007-12-06:
Det har tilsyneladende skabt en del forvirring, at der var lidt problemer med skiltningen heromme bagved, for jeg syntes, hr. Bjarne Laustsen talte om noget, som sådan set ikke havde noget med lovforslaget at gøre.
I dag er det sådan, at det kun er muligt at få tilskud til abonnementskort, der typisk er på 30 dage, men med forslaget kan man også give tilskud til klippekort.
Der kommer altså en mere fleksibel ordning for tilskud til befordring i forbindelse med korte eller vekslende forløb.
Det vil sige, at hvis man f.eks. den ene uge er ude i 2 dage og den næste uge i 3 dage på bl.a. produktionsskoler, så tages der højde for det.
Vi har bl.a. indført, at når man har nogle forløb på produktionsskolerne, skal man også have et forløb på en erhvervsskole.
Det synes vi er ganske fornuftigt, og derfor tilrettelægger man det her.
I forbindelse med at vi var nogle stykker, der gik meget op i, at man fik bevaret 10. klasse, fik vi dels gjort det - og det var jo godt for mange unge mennesker - og dels indført brobygning i 10. klasse, som også kan indrettes meget fleksibelt, og derfor er det fornuftigt, at den her ordning også bliver mere fleksibel.
Så udgår brobygningen af befordringsrabatloven og kommer i stedet ind under de enkelte love, så tilskuddet til befordring altid gives efter de regler, der gælder for den uddannelse, som eleven brobygger fra, friskole, folkeskole, efterskole osv.
Der bliver også ændret på den måde, hvorpå man søger om tilskud.
Ideen er, at man om et års tid kan gøre det over internettet, og på den måde kan det gøres lettere for den studerende og for det enkelte uddannelsessted.
Og det enkelte uddannelsessted skal selvfølgelig hjælpe, hvis der er nogen, der eksempelvis er svagtseende osv., og som ikke lige umiddelbart kan benytte sig af de tekniske muligheder.
Før kommunalreformen var der også en øvre og en nedre grænse, men den blev afskaffet, da vi lavede den statslige ordning.
Det har bl.a. betydet, at en elev i Randers har fået tilskud til transport til en uddannelse i København, selv om den samme uddannelse var i Randers.
Det kan man ikke sige nej til i dag, men det vil man få mulighed for at sige nej til fremover, og det synes jeg egentlig er meget rimeligt.
Det var der også nogle andre der benyttede sig af førhen, men hvis man vil have en uddannelse, som man kan tage forholdsvis tæt på sin bopæl, skal man selvfølgelig ikke rejse til den anden ende af landet for at tage den samme uddannelse - medmindre man flytter, det står selvfølgelig en frit for.
Så jeg synes, det er udmærket, at der kommer den bemyndigelse til ministeren.
Så kommer der en hjemmel i SU-loven til at videregive oplysninger om SU-berettigelse til DSB og Arriva til brug for udstedelse af ungdomsrabatter, WildCard og 4U til SU-modtagere over 25 år.
Det er en teknisk ændring, fordi vi jo her i Folketinget har vedtaget, at den her WildCard-ordning også skal gælde for studerende over 25 år.
For at trafikselskaberne kan udstede et WildCard til dem, er der behov for, at de så at sige kan få lov til at se, om de pågældende rent faktisk også er SU-modtagere.
De er så blevet imødekommet fra ministeriets side, og det synes jeg er ganske fornuftigt.
Det kan vi også tilslutte os.
Med den nye lov vil det være sådan, at tilskud til transport ikke længere vil indgå i den studerendes egenindkomst.
Det er så fjollet indrettet i dag, at hvis man lige er kommet op over de 70.000 kr., som man må tjene, når man modtager SU, og har fået tilskud til transport, ja, så er det rent faktisk blevet modregnet i SU, så man har kunnet komme ud for, at man skulle betale penge tilbage.
Det bliver der rettet op på, så man ikke skal gøre det fremover, og det støtter vi alt sammen.